ZALAMEGGYES KÖZSÉG ÖNKORMÁNYZATA KÉPVISELŐ-TESTÜLETÉNEK 
10/2015. (XI. 13.) ÖNKORMÁNYZATI RENDELETE 
A SZERVEZETI ÉS MŰKÖDÉSI SZABÁLYZATÁRÓL
(Egységes szerkezetbe foglalva 2017. június 1.)

Zalameggyes Község Önkormányzata Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, a 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXIX. törvény 43. § (3) bekezdésében és 53. § (1) bekezdésében kapott felhatalmazás alapján a következőket rendeli el:

I. Fejezet
Általános rendelkezések
1. Az önkormányzat elnevezése és székhelye

1. § (1) Az önkormányzat hivatalos elnevezése: Zalameggyes Község Önkormányzata Képviselő-testülete
(2) Az önkormányzat székhelye: 8348  Zalameggyes, Ady E. utca 16.
(3) Működési területe: Zalameggyes község közigazgatási területe

(4) Az önkormányzat jelképei: a község címere és zászlaja. 

(5) Az önkormányzat hivatalos honlapja: www.zalameggyes.hu

(6) Az önkormányzat hivatalának elnevezése: Gógánfai Közös Önkormányzati Hivatal Ukki Kirendeltségéhez tartozó település. Működési területe: Ukk, Rigács és Zalameggyes községek közigazgatási területe a közös önkormányzati hivatal létrehozásáról szóló megállapodás alapján.

(7) A közérdekű adatok nyilvánosságának biztosítását a www.goganfaikoh.hu honlapon teljesíti. [1]

2. Az önkormányzat jelképei

2. § Az önkormányzat jelképei: a címer és a zászló. 



II. Fejezet
Az önkormányzat feladatai, a hatáskörök gyakorlása

3. Az önkormányzat kötelező és önként vállalt feladatai

3. § (1) Az önkormányzat biztosítja a Magyarország helyi önkormányzatairól szóló törvényben számára meghatározott kötelező feladatok ellátását.
(2) Az önkormányzat által önként vállalt önkormányzati feladatokat az 1. melléklet tartalmazza.


4. Az önkormányzati hatáskörök átruházása

4. § Az átruházott hatásköröket az SZMSZ. 2. melléklet tartalmazza.


5. Az átruházott hatáskörök gyakorlása

5. § Az átruházott hatáskör címzettje az átruházott hatáskör gyakorlása során köteles figyelembe venni.

6. § (1) Az átruházott hatáskörök gyakorlása során a személyiségi jogok védelmét biztosítani kell.
(2) A döntések végrehajtásáról, technikai és adminisztrációs feltételekről a jegyző – a hivatal útján – gondoskodik.


III. Fejezet
A képviselő-testület működése

6. A képviselő-testület létszáma, ülések előkészítése

7. § (1) A képviselő-testület tagjainak száma a polgármesterrel együttesen 3 fő.
(2) A képviselő-testület tagjainak névsorát az 1. függelék tartalmazza.

8. § A képviselő-testület alakuló ülésének kötelező napirendi pontjai:
a) a Helyi Választási Bizottság elnöke tájékoztatója az önkormányzati választások eredményéről;
b) Polgármester, valamint a képviselők eskütétele.

9. § (1) A képviselő-testület évente legalább 6 ülést tart.
(2) A képviselő-testület üléseinek helyszíne általában az önkormányzati hivatal tárgyaló terme (Zalameggyes, Ady E. utca 16.) Ha a tárgyalandó napirend vagy egyéb körülmény indokolja, a képviselő-testület ülését a község közigazgatási területén belüli másik helyszínen  is meg lehet tartani.
(3) A képviselő-testületi működés nyilvánosságára a mindenkor hatályos információszabadságról szóló törvény rendelkezései az irányadóak.

10. § (1) A Magyarország helyi önkormányzatairól szóló törvényben foglaltakon kívül a polgármester bármikor hívhat össze rendkívüli ülést.
(2) Sürgős döntést vagy azonnali intézkedést igénylő napirend esetén rendkívüli ülést tart a képviselő-testület.
(3) A képviselő-testület rendkívüli ülését a Magyarország helyi önkormányzatairól szóló törvényben meghatározott esetekben öt napon belül össze kell hívni, a kezdeményezés benyújtásától számított tizenöt napon belüli időpontra.
(4) A (3) bekezdésben meghatározott esetekben a rendkívüli ülés összehívására vonatkozó indítványban meg kell jelölni a rendkívüli ülés összehívásának napirendjét, helyét és idejét. A javaslattevőnek a javasolt napirendi ponthoz írásbeli előterjesztést kell csatolnia.
(5) A képviselő-testület tagjai által benyújtott indítvány esetében szükséges, hogy az indítványt és az előterjesztést a települési képviselők saját kezűleg aláírják.
(6) Az indítványt az előterjesztéssel együtt a polgármesterhez kell benyújtani.
(7) A rendkívüli ülésre az indítványozók által megjelölteket, valamint a polgármester szerint szükségesnek tartott személyeket kell meghívni.
(8) Rendkívüli ülés kitűzhető a rendes képviselő-testületi ülés időpontjára is.

11. § (1) A közmeghallgatás helyét és időpontját 8 nappal korábban kell a lakosság tudomására hozni.
(2) A közmeghallgatást a polgármester vezeti.
(3) A közmeghallgatás valamennyi résztvevőjét megilleti a tanácskozás joga.

12. § (1) A képviselő-testület ülésére rendelettervezet csak írásban nyújtható be. Egyéb előterjesztés szóbeli is lehet.
(2) A rendelettervezet előkészítésének jogi és szakmai koordinációja a jegyző feladata.
(3) Rendeletalkotást a Magyarország helyi önkormányzatairól szóló törvényben foglaltakon kívül a jegyző is kezdeményezhet.
(4) Az írásbeli előterjesztésnek tartalmaznia kell:
a) a tárgyat és a tényállást;
b) a döntési lehetőségeket és azok jogszabályai alapját;
c) lehetőség szerint döntési javaslatot;
d) szükség szerint határidőt és a végrehajtásért felelős megjelölését.

13.  § (1) A képviselő – az ülést megelőző 8 nappal – a polgármesternél önálló képviselői indítványt terjeszthet elő.
(2) A képviselői indítványnak tartalmaznia kell az indítvány tárgyát, szövegét, az előterjesztő sajátkezű aláírását.

14.  § (1) A sürgősség tényének rövid indokolásával – legkésőbb az ülést megelőző munkanap 12 óráig – sürgősségi indítvány nyújtható be a polgármesternél.
(2) Sürgősségi indítványt terjeszthet elő:
a) a polgármester;
b) a képviselő;
c) a jegyző.
(3) A sürgősségi indítvány napirendre tűzéséről a képviselő-testület dönt, arról alakszerű határozatot nem hoz.

7. A képviselő-testület összehívásának rendje

15. § (1) A képviselő-testület ülését a polgármester hívja össze. Akadályoztatása esetén a települési képviselők közül választott alpolgármester jogosult az ülés összehívására. A polgármester és az alpolgármester tartós akadályoztatása esetén, vagy ha a két tisztség egyidejűleg betöltetlen, az ülés összehívását és vezetését a korelnök látja el.
(2) A képviselő-testület tagjait az ülés helyének és napjának, kezdési időpontjának, a javasolt napirend tárgyának és előadójának megjelölését tartalmazó meghívóval kell összehívni.
(3) A rendes ülésre szóló meghívót a képviselő-testület ülésének napját megelőzően legalább 4 nappal, a rendkívüli ülésre szóló meghívót legalább 24 órával előbb kell kézbesíteni.
(4) A 10. § (2) bekezdése szerinti rendkívüli ülést soron kívül azonnalra is össze lehet hívni:
a) telefonon,
b) futár,
c) elektronikus levél útján.
(5) A képviselő-testület rendes ülésének időpontjáról a nyilvánosságot (a település lakosságát) a meghívónak az önkormányzat hirdetőtábláin történő kifüggesztésével kell értesíteni.

(6) A képviselő-testület rendes üléseire meg kell hívni
a) a települési képviselőket;
b) a jegyzőt;
c) a napirendi pontok előadóit;
d) akiket a polgármester indokoltnak tart; és
e) azokat, akiknek törvény, kormányrendelet vagy helyi önkormányzati rendelet, tanácskozási jogot biztosít.


8. A képviselő-testületi ülés vezetése és az ülés vezetőjének jogköre

16. § (1) A képviselő-testület ülését a polgármester vezeti. A polgármester ülés vezetésének körébe tartozó feladatait, akadályoztatása esetén a települési képviselők közül választott alpolgármester,           a 15. § (1) bekezdésében meghatározott esetben a korelnök látja el.
(2) A polgármester akadályoztatásának minősül az is, ha kizárási ok merül fel személyére vonatkozóan.

17. § (1) A polgármester a képviselő-testület ülését
a) összehívja, megnyitja, vezeti, befejezettnek nyilvánítja, szünetet rendel el,
b) megállapítja a határozatképességet, továbbá a 20. §-ban meghatározottak szerint számba veszi az igazoltan, illetve igazolatlanul távollévőket és
c) figyelemmel kíséri a képviselő-testület munkájából való kizárási okot, kizárási ok felmerülése esetén a képviselő-testület döntését kezdeményezi.
(2) A polgármester ülésvezetési feladatai, jogköre:
a) az ülés vezetése,
b) a szó megadása, megtagadása,
c) a szó megvonása, tárgyra térésre felszólítás,
d) napirend előtti és ügyrendi kérdésben szó megadása és megtagadása,
e) az ülés félbeszakítása,
f) javaslat a napirendi pont tárgyalásának elnapolására,
g) tárgyalási szünet elrendelése,
h) napirendek összevont tárgyalására javaslattétel.
(3) A polgármester vitavezetési feladatai:
a) napirendi pontonként megnyitja és befejezettnek nyilvánítja a vitát,
b) szavazást rendel el,
c) megállapítja a szavazás eredményét és
d) kimondja a határozatot.
(4) A polgármester egyéb feladatai, jogköre:
a) felszólítási jog a képviselő-testület ülésén bármikor,
b) az ülés rendjének biztosítása,
c) az aktuális ügyeket követően feltett képviselői kérdésekre tájékoztatás megadása.

18. § (1) Azt a felszólalót, aki eltér a tárgytól, a polgármester felszólítja, hogy térjen a tárgyra.
(2) A polgármester az (1) bekezdés szerinti ismételt felszólítás után megvonja a szót. Akitől a szót megvonták, ugyanabban az ügyben nem szólalhat fel újra.
(3) A (2) bekezdés alkalmazása során
a) bármely vitában a 2 perces szókérés,
b) az interpelláció előadása és a viszontválasz
külön ügynek minősül.

19. § (1) Ha a képviselő-testület ülésén olyan rendzavarás történik, amely a tanácskozás folytatását lehetetlenné teszi, a polgármester az ülést határozott időre félbeszakíthatja. Ha a polgármester rendelkezése ellenére a képviselő-testület folytatja ülését, a polgármester elhagyja az ülésvezetői széket; az ülés ezzel félbeszakad, és polgármesteri összehívásra folytatódik.

(2) Ha valamely képviselő a felszólalása során a képviselő-testület tekintélyét vagy valamelyik települési képviselőt sértő kifejezést használ, vagy más módon e rendeletnek a tanácskozási rendre és a szavazásra vonatkozó szabályait megszegi, a polgármester rendreutasítja. Amennyiben ennek nem tesz eleget, a polgármester 5 perc szünetet rendel el. Ha a képviselő a szünetet követően sem tartja be az ülés szabályait, az kötelezettségszegésnek minősül, amelyet az adott ülés jegyzőkönyvében rögzíteni kell.

(3) A nyilvános ülésen megjelent polgárok a számukra kijelölt helyet foglalhatják el. A tanácskozás rendjének megzavarása esetén a polgármester rendreutasíthatja a rendzavarót, az ismétlődő rendzavarás esetén az érintettet a terem elhagyására kötelezheti.

(4) A polgármesternek a rendfenntartás érdekében tett – e rendeletben meghatározott – intézkedései ellen felszólalni, azokat visszautasítani, vagy azokkal vitába szállni nem lehet.

9. A képviselő-testület ülése, a képviselő-testület döntéshozatala

20. § (1) A képviselő-testület akkor határozatképes, ha az ülésen a települési képviselőknek több mint a fele – 2 fő – jelen van.
(2) Határozatképtelenség esetén a képviselő-testület ülését 8 napon belül – ugyanazon napirendi pontok megtárgyalására – újra össze kell hívni. Ismételt határozatképtelenség esetén a polgármester a rendkívüli ülés összehívási szabályai szerint köteles intézkedni. Az így tartott rendkívüli ülésen szükséges tisztázni a határozatképtelenség okait.

21. § A képviselő az akadályoztatását az ülés előtt köteles bejelenteni a polgármesternek. Az előzetesen be nem jelentett és két munkanapon belül meg nem indokolt távollét, igazolatlan hiányzásnak minősül.

22. § A képviselő-testület rendes ülésének napirendjére a polgármester tesz javaslatot, melynek alapján a napirendet a képviselő-testület állapítja meg. A napirendhez bármely képviselő tehet módosító, kiegészítő indítványt. A napirend elfogadásáról a képviselő-testület vita nélkül dönt, arról alakszerű határozatot hoz.

23. § (1) A polgármester a napirendek sorrendjében minden előterjesztés felett külön-külön nyit vitát, melynek során az előadó a napirendhez a vita előtt szóban kiegészítést tehet. A kiegészítés időtartama az 5 percet nem haladhatja meg.
(2) Az előadóhoz a képviselő-testület tagja, az ülésen az adott ügyben tanácskozási joggal részt vevő kérdést intézhet, amelyre az előadó köteles válaszolni.
(3) A felszólalásokra a jelentkezés sorrendjében kerül sor. A felszólalás időtartama a 8 percet nem haladhatja meg. Az idő túllépése miatt a polgármester a szót megvonhatja. A felszólalót viszontválaszra újabb 2 perc illeti meg, továbbá személyes érintettség esetén 2 perc felszólalási jog illeti meg.
(4) Az előterjesztő a javaslatot, a képviselő a módosító javaslatát a vita bezárásáig megváltoztathatja, azt bármikor visszavonhatja.
(5) A vita lezárására a polgármester vagy bármely képviselő javaslatot tehet. A javaslatról a képviselő-testület vita nélkül dönt, arról alakszerű határozatot nem hoz.
(6) Az (5) bekezdésben foglaltak kivételével a polgármester – amennyiben felszólalásra nincs jelentkező – a vitát befejezettnek nyilvánítja.
(7) A vita lezárása után – a határozathozatal előtt – a jegyzőnek szót kell adni, ha a javaslatok törvényességét illetően észrevételt kíván tenni.
(8) A polgármester az előterjesztésben szereplő és a vitában elhangzott határozati javaslatokat egyenként bocsátja szavazásra azzal, hogy először – az elhangzás sorrendjében – a módosító és kiegészítő javaslatokat, majd az elfogadott módosításokkal és kiegészítésekkel együtt az eredeti határozati javaslatot teszi fel szavazásra.
(9) A minősített többséggel meghozandó döntések esetében a hozzájuk érkező módosító, kiegészítő javaslatok elfogadásához is minősített többség szükséges.

24. § A képviselő-testület a szavazati arányok jegyzőkönyvben történő rögzítése mellett alakszerű határozat nélkül dönt:
a) interpellációra adott válasz elfogadásáról;
b) módosító, kiegészítő javaslatokról;
c) tájékoztató jelentés tudomásulvételéről;
d) amennyiben e rendelet másként nem rendelkezik, az ügyrendi kérdésekről,
e) figyelemmel kíséri a képviselő-testület munkájából való kizárási okot, kizárási ok felmerülése esetén a képviselő-testület döntését kezdeményezi.

25. § A Magyarország helyi önkormányzatairól szóló törvényben meghatározottakon túl minősített többség szükséges:
a) a gazdasági program elfogadásához;
b) gazdasági társaság alapításához, gazdasági társaságban való belépéshez;
c) alapítvány létrehozásához, alapítói jogok gyakorlásához;
d) kitüntetés, díszpolgári cím adományozásához;
e) helyi népszavazás kitűzéséhez, amennyiben annak kitűzése nem kötelező.

26. § (1) A képviselő-testület a döntéseit nyílt szavazással hozza. A képviselők „IGEN” vagy „NEM” szavazattal szavaznak.
(2) A nyílt szavazás kézfelemeléssel történik. A szavazatok összeszámlálása az ülés vezetőjének a feladata.  Ha a szavazás eredményét tekintve kétség merül fel és bármelyik képviselő kéri, az ülés vezetője köteles a szavazást egy alkalommal megismételtetni.
(3) Személyi ügyekben – választás, kinevezés, vezetői megbízás – több jelölt esetén a szavazás a jelöltek névsora alapján történik azzal, hogy egy képviselő „IGEN” szavazattal csak egy jelöltet támogathat.

27. § (1) Titkos szavazás rendelhető el azokban az ügyekben, melyeket a képviselő-testület zárt ülésen tárgyal vagy tárgyalhat.
(2) Ha a titkos szavazást törvény nem teszi kötelezővé, azt bármely képviselő indítványozhatja, de az indítványról a képviselő-testület egyszerű szótöbbséggel dönt, döntését alakszerű határozatba foglalja.
(3) Érvényesen szavazni tollal, valamelyik körbe tett egymást metsző két vonallal lehet.
(4) A titkos szavazás borítékba helyezett szavazólapon, külön helyiségben elhelyezett  urna igénybevételével történik.
(5) Érvénytelen a szavazat, ha
a) azt nem a (4) bekezdésben meghatározott módon adták le;
b) azt nem a hivatalos szavazólapon adták le;
c) a szavazólap nem tartalmaz szavazatot, vagy több szavazatot is tartalmaz.
(6) A szavazásról a képviselő-testület külön jegyzőkönyvet vesz fel, amely tartalmazza a szavazás napját, a szavazás megkezdésének és befejezésének időpontját, a szavazás tárgyát, a szavazásban részt vett képviselők számát, a leadott érvényes és érvénytelen szavazatok számát, a jelenlévő képviselők nevét és aláírását.
(7) A titkos szavazással hozott döntést az ülésről készült jegyzőkönyvben alakszerű határozatba kell foglalni.

28. § (1) Név szerinti szavazást kell elrendelni Magyarország helyi önkormányzatairól szóló törvényben foglalt eseten kívül, bármely képviselő indítványára, ha egy képviselő csatlakozik a kezdeményezéshez és az indítványozó képviselők a szavazáskor jelen vannak.
(2) Név szerinti szavazás úgy történik, hogy a jegyző ABC sorrendben felolvassa a képviselők nevét és a jelen lévő képviselők nevük felolvasásakor „IGEN”-nel vagy „NEM”-mel szavaznak.
(3) A jegyző a névsoron a szavazatot a név mellett feltünteti, majd átadja a névsort a polgármesternek.
(4) A szavazás eredményét a polgármester állapítja meg és hirdeti ki.
(5) A név szerinti szavazás tényét rögzíteni kell az ülésről készített jegyzőkönyvben, a jegyző által hitelesített névsort az ülésről készített jegyzőkönyv mellé kell csatolni.


10. Az interpelláció és a kérdés

29. § (1) képviselő-testületi ülés napirendjén szereplő előterjesztés kivételével a képviselő a képviselő-testület ülésén a polgármestertől, az alpolgármestertől, a jegyzőtől feladatkörükbe tartozó ügyben felvilágosítást kérhet (a továbbiakban: interpelláció). A képviselő-testület ülésén képviselőnként egy interpelláció terjeszthető elő.
(2) Az interpellációt legkésőbb az ülést megelőző 2. munkanap 8.00 óráig a polgármesterhez és a jegyzőhöz
írásban is be lehet nyújtani, melynek tartalmaznia kell:
a) az interpelláló nevét;
b) az interpelláció címszerűen megjelölt tárgyát;
c) az interpelláció alapjául szolgáló tények, körülmények közlését,
d) a címzettet és azt, hogy miért a címzett illetékes a válaszadásra és
e) annak feltüntetését, hogy az interpellációt szóban is elő kívánja-e adni.

30. § (1) A képviselő-testületi ülés napirendjén szereplő előterjesztés kivételével a képviselő a képviselő-testület ülésén a polgármesterhez, az alpolgármesterhez, a jegyzőhöz a hatáskörébe tartozó ügyekben kérdést intézhet, amelyre az ülésen – vagy legkésőbb az ülést követő 15 napon belül írásban – érdemi választ kell adni.
(2) A kérdésekre az interpellációra vonatkozó szabályokat a következő eltérésekkel kell alkalmazni:
a) a kérdéseket a képviselőtestület ülését megelőző nap 8.00 óráig írásban is be lehet nyújtani,
b) a kérdés elmondására és a válaszra egyaránt két perc áll rendelkezésre,
c) viszontválaszra nincs lehetőség, és
d) a képviselő-testület a válasz elfogadásáról nem dönt.


11. Az önkormányzat döntései

31. § (1) Az önkormányzati rendeletet a jegyző kihirdetési záradékkal látja el és gondoskodik a rendelet kihirdetéséről.
(2) A rendeletet a megalkotásától számított 3 munkanapon belül az önkormányzat hirdetőtábláján (Zalameggyes, Ady E. utca. 16.) 15 napig történő kifüggesztéssel kell kihirdetni. A kihirdetés napja a hirdetőtáblára történő felhelyezés napja.
(3) Nagyobb terjedelmű rendelet esetében a teljes terjedelemben történő kihirdetés helyett hirdetmény útján kell tájékoztatni a lakosságot a rendelet elfogadásáról, hatályba lépésének időpontjáról és arról, hogy a rendelet az önkormányzat hivatalában megtekinthető.
(4) Az önkormányzati rendeletekről a jegyző a hivatal útján nyilvántartást vezet.

32. § (1) A képviselő-testület határozatainak megjelölése naptári évenként 1-től kezdődően folyamatos arab sorszámmal, évszámmal, az ülés időpontját jelölő hónap (arab számmal) és nap (arab számmal) zárójelben való feltüntetésével és kt. rövidítéssel történik. A határozat megjelölése: Zalameggyes Község Önkormányzata Képviselő-testületének sorszám/év. (határozathozatal hónapja. határozathozatal napja) kt. határozata.
(2) A képviselő-testület normatív határozatát a 32. § (1) – (2) bekezdéseiben foglaltak szerint kell közzétenni.


12. A képviselő-testület ülésének dokumentálása

33. § (1) A képviselő-testület üléséről jegyzőkönyvet kell készíteni, amely a Magyarország helyi önkormányzatairól szóló törvényben meghatározottakon túl tartalmazza:
a) az ülés jellegét (nyilvános, zárt, alakuló, közmeghallgatás, együttes), valamint kezdetének és befejezésének időpontját;
b) a napirend előtti és a napirend utáni felszólalások lényegét;
c) a távolmaradásukat előre bejelentő képviselők nevét;
d) napirendi pontonként a napirend tárgyát, az előadók nevét,
e) a titkos és a név szerinti szavazás tényét;
f) minősített többségű döntést igénylő ügyekben a szavazás számszerű eredményénél ennek feltüntetését;
g) a tanácskozás rendjének fenntartásával és vezetésével összefüggő intézkedéseket;
h) a képviselő-testület ülésén történt fontosabb eseményeket;
i) a polgármester és a jegyző aláírása mellett, a jegyzőkönyvben foglaltak hiteléül, amennyiben az ülést nem a polgármester vezette, az őt helyettesítő személy, illetve amennyiben a jegyző nem vett részt az ülésen, a jegyzőt helyettesítő megbízottjának aláírását is;
(2) A jegyzőkönyv eredeti példányának elválaszthatatlan mellékleteit képezik:
a) az ülésre szóló meghívó;
b) a képviselői önálló indítványok, írásbeli interpellációk, írásbeli kérdések;
c) jelenléti ív;
d) név szerinti szavazásról készült névsor;
e) titkos szavazásról készült jegyzőkönyv.
(3) A jegyzőkönyvet folyamatos sorszámozással kell ellátni, zsinórral össze kell fűzni, a zsinórt az utolsó lapon záró cédulával kell rögzíteni, a záró cédulát a képviselő-testület bélyegzőjével kell hitelesíteni. A jegyzőkönyv mellékleteit is az okirathoz kell fűzni. Ha a melléklet erre nem alkalmas, az okirat számával ellátva az okirathoz csatolva kell őrizni.
(4) A jegyzőkönyv eredeti példányát a hivatal őrzi.
(5) A nyilt ülésről készült jegyzőkönyv a hivatalban megtekinthető.

34. § (1) A zárt ülésről külön jegyzőkönyvet kell készíteni. A jegyzőkönyv készítésére és tartalmára, mellékleteire a nyilvános ülésről készült jegyzőkönyvre vonatkozó szabályokat értelemszerűen kell alkalmazni.
(2) A zárt ülésen hozott képviselő-testületi döntések nyilvánosságát a mindenkor hatályos információs önrendelkezési jogról és az információszabadságról szóló törvényben meghatározottak szerint kell biztosítani.

35. § A közmeghallgatás jegyzőkönyvének elkészítésére a képviselő-testület jegyzőkönyvére vonatkozó szabályok értelemszerűen irányadóak.


IV. Fejezet
Az önkormányzati képviselő, a képviselő-testület szervei

13. Az önkormányzati képviselő

36. § (1) Az önkormányzati képviselőt a Magyarország helyi önkormányzatairól szóló törvényben foglaltakon kívül megillető jogosítványok:
a) Napirend előtti felszólalási lehetőséget a képviselő szóban vagy írásban az ülést megelőzően, halaszthatatlan, fontos, napirenden nem lévő önkormányzati ügyben a polgármestertől kérhet, legfeljebb 3 perc időtartamban.
b) Önkormányzati ügyben, az ülésnap napirendi pontjainak tárgyalása után, az ülés részeként – a felszólalás tárgyát és okát megjelölve – legfeljebb 3 percben bármely képviselő felszólalhat.
(2) Az önkormányzati képviselő kötelezettségei a Magyarország helyi önkormányzatairól szóló törvényben foglaltakon kívül:
a) felkérés alapján részvétel a testületi ülések előkészítésében, a különböző vizsgálatokban,
b) a képviselőtestület üléséről történő távolmaradásának bejelentése az ülés előtt a polgármesternél vagy a jegyzőnél,
c) a tudomására jutott minősített adat, üzleti és magántitok megőrzése.

37. § A képviselő-testület az önkormányzati képviselőnek – külön önkormányzati rendelet alapján tiszteletdíjat állapít meg.

38. § (1) A képviselők vagyonnyilatkozatának nyilvántartásával, ellenőrzésével kapcsolatos feladatokat a vagyonnyilatkozatok kezelésével és az összeférhetetlenség megállapítására irányuló kezdeményezés kivizsgálásával kapcsolatos teendőket ugyancsak a képviselő-testület látja el.
 (2) A vagyonnyilatkozatok kezelésével kapcsolatos adminisztratív teendőket a hivatal látja el.
(3) A vagyonnyilatkozattal kapcsolatos eljárás lefolytatásának a vagyonnyilatkozat konkrét tartalmára vonatkozó tényállítás esetén van helye. Ha az eljárásra irányuló kezdeményezés nem jelöli meg konkrétan a vagyonnyilatkozat kifogásolt részét és tartalmát, a polgármester felhívja a kezdeményezőt a hiány pótlására. Ha a kezdeményező 8 napon belül nem tesz eleget a felhívásnak, vagy ha a kezdeményezés nyilvánvalóan alaptalan, a képviselő-testület az eljárás lefolytatása nélkül elutasítja a kezdeményezést.

39. § A képviselő munkáját társadalmi megbízásként végzi.

14. Polgármester, alpolgármester

40. § (1) A polgármester megbízatását főállású polgármesterként látja el.[2]
 (2) A képviselő-testület utólagos tájékoztatása mellett dönthet a két ülés közötti időszakban benyújtandó, saját forrást nem igénylő pályázatokkal kapcsolatos kérdésekben.
(3) A polgármester minden páros hét
hétfőn de. 08.00 – 10.00 óra között, de. 8.00 – 10.00 óra között
tart ügyfélfogadást.
(4) A polgármesterre átruházott hatásköröket a 3. melléklet tartalmazza.

41. § (1) A képviselő-testület saját tagjai közül egy alpolgármestert választ.
(2) Az alpolgármester megbízatását társadalmi megbízatásban látja el.
(3) A polgármestert helyettesítő alpolgármester jogai és kötelezettségei a polgármesterével azonosak.


15. A jegyző, a hivatal

42. § A képviselő-testület az önkormányzat működésével, valamint a polgármester és a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására Bazsi, Dabronc, Gógánfa, Hetyefő, Megyer, Rigács, Sümegprága, Ukk, Zalaerdőd, Zalagyömörő, községek önkormányzatainak képviselő-testületeivel közösen, Gógánfa székhellyel közös önkormányzati hivatalt hozott létre, melyet a jegyző vezet. (A hivatal szervezeti tagozódása 4. sz. melléklet)

43. § (1) A jegyzőnek a képviselő-testületi és bizottsági üléseken való részvételével kapcsolatos jogosultságára, a képviselő-testület, a bizottság, a polgármester jogszabálysértő döntésének észlelésével kapcsolatos kötelezettségére a Magyarország helyi önkormányzatairól szóló törvény rendelkezései az irányadóak.
(2) A jegyző általános feladata a törvényesség, a jogszabályszerűség  biztosítása.
(3) A jegyzői és az aljegyzői tisztség egyidejű betöltetlensége vagy tartós akadályoztatásuk esetén a jegyzői feladatokat a Gógánfai Közös Önkormányzati Hivatal Szervezeti és Működési Szabályzatában meghatározottak szerint kell ellátni.

44. § (1) A jegyző és a hivatal ügyfélfogadási és munkarendjét a Gógánfai Közös Önkormányzati Hivatal Szervezeti és Működési Szabályzata szabályozza.
(2) A hivatal Ukk községben kirendeltséget működtet.
(3) A hivatal és kirendeltségei hivatali struktúráját és működését a képviselő-testületek által jóváhagyott Gógánfai Közös Önkormányzati Hivatal Szervezeti és Működési Szabályzata szabályozza.
(4) A hivatal fenntartásának költségeit a települések a közös önkormányzati hivatal létrehozásáról megkötött megállapodásban foglaltak szerint viselik.



V. Fejezet
Helyi népszavazás, lakossági fórumok

16. Helyi népszavazás

45. § (1) A helyi népszavazást a polgármesternél kezdeményezheti a törvényben meghatározottakon túl a választópolgárok legalább tíz százaléka.
(2) A képviselő-testület köteles kitűzni a helyi népszavazást, ha azt a választópolgárok legalább húsz százaléka kezdeményezi.
(3) Amennyiben a helyi népszavazás elrendelése nem kötelező, a kezdeményezésről a képviselő-testület minősített többségű döntésével határoz.


17. Lakossági fórumok

46. § (1) A képviselő-testület lakossági fórumok szervezésével teremt lehetőséget az állampolgárok és közösségeik számára helyi közügyekben:
a) a fontosabb döntések előkészítése során a véleménynyilvánításra,
b) a közvetlen tájékoztatásra és
c) közérdekű bejelentésre vagy javaslattételre.
(2) Fontosabb lakossági fórumok:
a) közmeghallgatás,
b) az állampolgári közösségek rendezvényei.
(3) A közmeghallgatás meghirdetéséről a polgármester gondoskodik.
(4) A közmeghallgatáson elhangzott közérdekű bejelentéseket, véleményeket, javaslatokat, kérdéseket  a polgármester, illetve az általa megjelölt személy lehetőleg a közmeghallgatáson megválaszolja.
(5) A közmeghallgatáson felmerült – egyeztetések nélkül meg nem  válaszolható - bonyolultabb ügyekben az egyeztetés, vizsgálat eredményéről a képviselő-testület az érintetteket írásban tájékoztatja. Az egész települést érintő ügyekben a képviselő-testület hirdetmény útján tájékoztatja a lakosságot.
(6) Az állampolgári közösségek, önszerveződő csoportok, lakossági társadalmi szervezetek érdekkörükbe tartozóan önkormányzati közügyekben, közszolgáltatásokban a tervezett döntésekről tájékoztatást kérhetnek, azokról az e célból szervezett rendezvényeken véleményt nyilváníthatnak; együttműködhetnek a végrehajtásban. E rendezvényekről a polgármester a képviselő-testületi ülésen ad tájékoztatást.




VI. Fejezet
Záró rendelkezések

18. A rendelet hatálybalépése

47. § (1) Jelen rendelet 2015. november 13. napján lép hatályba.
(2) Jelen rendelet hatálybalépésével egyidejűleg a 4/2015. (V.31.) rendelet hatályát veszti.

Zalameggyes, 2015. november 11.

Szanyi Mária Judit                                                                                         Bencze Gyöngyi
polgármester                                                                                                     jegyző                                                                                                                           

Kihirdetve:

 Zalameggyes, 2015. november 13.

Bencze Gyöngyi
        jegyző

[1] Módosítva: Zalameggyes Község Önkormányzata Képviselő-testületének 6/2016. (V.27.) önkormányzati rendeletével. Hatályos: 2016. május 27-től.

[2] Módosítva: Zalameggyes Község Önkormányzatának Képviselő-testületének 5/2017. /V. 30./ önkormányzati rendeletével. 
Hatályos: 2017. június 1.-től



